khistorydata/jeongjo-sjw-relations huggingface dataset:
정조 10년 · 강
以趙時俊爲刑曹判書。徐有大爲同義禁。前望也。
정조 10년 · 목
本曹多有擧行事。本府有行會事。故竝入前望批下。
정조 10년 · 강
以沈豊之洪周萬爲承旨。前望也。
정조 10년 · 강
命判敦寧金鍾秀。俟間上來。
정조 10년 · 목
敎曰。 判敦寧金鍾秀戶奴呈狀。枚報狀本。混踏啓字。當該中官。從重推考。原啓下爻周。俟間上來事回諭。
정조 10년 · 강
命靈巖郡守李尙訥。於蘭萬戶卞璞。罷黜分揀。
정조 10년 · 목
全羅右水使啓聞罷黜。而旣已處分。故有是命。
정조 10년 · 강
遣承旨。詣先農壇。奉審摘奸。
정조 10년 · 강
罷吏曹參議李集斗職。
정조 10년 · 목
吏曹啓言。先農壇祭終獻官同敦寧李秉鼎。行副司直魚錫定。實預差啓下矣。俱有實故。不得已以工曹參判吳大益。改付標以入。○敎曰。先農壇獻官。事當擇差。而實預差俱稱有故。以未及淸齋人。臨時改付標。寧有如許紀。綱吏曹參議李集斗。爲先罷職。雖未知病故之何如。無難請由。亦涉駭然。當該獻官罷職。此後如非入徹之疏。無得改付標事。該房知悉。
정조 10년 · 강
以李秉模爲吏曹參判。趙鼎鎭爲吏曹參議。前望也。
정조 10년 · 목
吏曹參判趙時偉。聞有實病。故許遞。命入前望批下。
정조 10년 · 강
有政。吏曹判書金魯鎭。參議李集斗進。
정조 10년 · 목
以金翊休爲承旨。嚴璹爲大司憲。朴天行爲大司諫。李思祚爲執義。李濟萬爲司諫。李錫夏洪樂恒爲掌令。洪樂恒李錫夏柳甲基陞品也。宋煥德爲持平。李師濂爲獻。納沈銖閔師宣爲正言。金履素爲禮曹判書。趙尙鎭爲兼輔德。鄭昌聖爲判義禁。鄭好仁洪秀輔爲知義禁。金鍾秀爲藝文提學。○以趙長鎭爲黃州牧使。口傳也。
정조 10년 · 강
三司合啓。請委官洪樂性削奪官爵。門外黜送。不允。
정조 10년 · 목
前啓不允。大司諫朴天行。司諫李濟萬。持平宋煥德。修撰朴基正。副修撰趙雲紀金履翼啓言。今番鞫獄之疏漏。實是有鞫獄以來所未有者也。德夏之兇獰。雖曰抵賴。守敬之援告。不啻明白。則其在治獄之道。正宜到底窮覈。打破窩窟。而設鞫三朔。罪人未得。已非體國之義。分等之聖敎。雖出鎭安。議啓之徑遽。大失獄體。請委官左議政洪樂性姑先削奪官爵。門外黜送。批以。新啓律名。無已太過。獄體之顚倒。大臣豈有歇後而然。亟停勿煩。○府前啓不允。掌令洪樂恒。持平宋煥德啓言。德夏之罪。可勝誅哉。渠本以煥億之幕屬。饋問德相於竄謫之中。究其情迹。萬戮猶輕。而薄施定配。旋蒙恩宥。固當縮伏之不暇。而乃反締結徒黨。潛授凶書於泰守漢敬。旨意之凶慘。情節之叵測。實是覆載之難容。而忍杖抵賴。終始吞吐。窩窟未破。根柢自在。徑斃獄中。未及結案。請物故罪人德夏。亟施孥籍之典。文載質李昌順李昌京。俱是德夏之家人。宋斗一金命福。又是泰守漢敬之同伴也。德夏之與守敬。傳授凶書之時。渠輩旣皆同參。則綢繆之陰謀。萬無不聞不知之理。洪達洙之從前負犯。旣已難容。今番干犯。又極狼藉。究問窮覈。專在此類。請亟寢載質昌順昌京斗一命福達洙等。酌處之命。仍令設鞫嚴問。鉤得根因。夬正王法。批以。德夏事。孥籍之典。未足以洩輿憤。而追施已有禁令。斯速停啓。文載質等事。不允。○院前啓不允。大司諫朴天行。司諫李濟萬啓言。德夏孥籍事。載質等設鞫嚴問事。措辭及批答。竝同府啓。宋迪中與樂彬換錢之罪。究其心迹。已極駭惋。而龍範等叵測之事。渠旣捉得。則所當嚴加鉤覈。期於得實。而受賂聽囑。輕先放釋。至登鞫囚之招。則龍範未就捕之前酌處。失之太遽。請還發配所罪人宋迪中。依前嚴囚。以待決末。今番逬獄。眞贜旣得。端緖已露。分等議啓之命。雖出於聖上好生之德。爲獄官者。惟當反覆爭難。務積誠意。期於窮覈乃已。而無難奉承。旋卽收殺。使鞫事顚倒。窩窟未破。前後按獄諸臣。不可譴罷而止。請前後按獄金吾堂上。竝施削黜之典。批以。不允。金吾堂上事過矣。不允。
정조 10년 · 강
遣承旨史官。傳諭于時原任大臣。
정조 10년 · 목
政院以左議政洪樂性逬出城外。仍納命召啓。敎以。凶賊抵死頑拒。致使絕階而撤獄。豈必以此至於出城耶。安心入城事。遣史官傳諭。仍傳命召。又以判府事徐命善李福源金熤逬出城外啓。敎以。卿等旣非時任。又非委官。堂疏臺箚。亦有指的論斥。則卿等何如是替引乎。昨夜胥命。已近無義。今日出城。尤涉過中。大官去就。本自不輕。人言之來付之勤攻。在左相。猶不宜悻悻。況卿等何所據而爲此擧也。誠如卿等所執。無論承宣與問郞。凡在參聞而預議者。皆當相率而逬出乎。揆以事理。寧有是也。卿等安心勿辭。卽爲入城。近以推案。去來酬應。膠擾憊餘。仍得寒感。方欲服藥調治。卿等之此時困予。尤令人嘅嘅。況徐判府。職兼保護。李判府金判府。因公幹或私義。亦不得終始參坐。此又不必深引之一端。卿等安心。卽爲入城事。遣承旨傳諭。仍敎曰傳諭右承旨進去。筵退前復命。○假注書李儒修書啓。臣馳往傳諭于左議政洪樂性所住處。則以爲。臣不忠不誠。按獄無狀。根柢未拔。窩窟未破。竟致凶囚徑斃。王章未伸。嚴峻之論。發於司直之地。按獄諸臣。俱被勘罰。而臣以罪首。獨自倖逭。恩諭之下。末由轉動。惟願遄伏邦憲云矣。敎以。所辭何乃太過。以卿之故。原任諸大臣無。意入城。揆地一空。朝象泮渙。按獄失實。猶屬第二件事。卿其安心勿辭。卽爲入城事。更遣史官傳諭。○右承旨權欕書啓。臣馳往傳諭于判府事徐命善李福源金熤處。則以爲臣等不忠無誠。按獄無狀。情窮勢蹙。逬出城外。近臣來臨。辭敎益降。特示區別之意。更諭去就之方。噫按鞫之責。原任與時任無間。治獄之任。大官視禁堂尤重。今於公議峻發之後。時任所引之義。卽臣等之義也。禁堂所被之罪。亦臣等之罪也。伏承調治之敎。敢犯瀆撓之誅。惶恐不知所達云矣。敎以。朝者敦諭。罄悉予心腹。至以靜攝爲言。在卿等道理。所當卽日入城。來請承候。如其不然。或胥命金吾。或聯陳短箚。俱無所不可。而乃反膠守前見。尙無變動。體國之義。固如是乎。原任而當委官之事。嫌在越職。大臣而替禁堂之咎。迹涉損體。卿等胡不念及於此。而一味邁邁。殆若有退無進者然乎。因卿等困予。病中應接如添一症。卿等之心。安乎否乎。廉防雖重。義分宜顧。卿等如欲使予安意調將。勿復控辭。斯速入來事。承旨更爲傳諭。與之偕入。○政院以左議政洪樂性再納命召啓。敎以。更遣史官。仍傳命召。○兼春秋承膺祚書啓。臣馳往傳諭于左議政洪樂性處。則以爲俄於史官之回。冒死附奏。冀蒙兪音。史官又臨。誕宣聖諭。辭敎諄複。誨責備至。感淚被面。實欲鑽地而不可得也。第公議峻發。獨逭當律。緣臣僨誤。至使諸大臣。不安于朝。過自引義。貽惱聖衷。致煩酬應。一則臣罪。二則臣罪。恩諭荐降。承膺無路。惟願鈇銊之誅云矣。敎以。知道。○政院以左議政洪樂性三納命召啓。敎以。遣史官。更爲傳授。又以左議政洪樂性。不敢偃處城外。徑尋鄕路啓。敎以。知道。○又以左議政洪樂性四納命召啓。敎以。捧入。右承旨權欕書啓。臣馳往傳諭于判府事徐命善李福源金熤處。則以爲。㗋舌之臣又臨。心腹之諭荐降。至於如添一症之敎。使予調將之諭。尤萬萬懇到嚴重。人臣承此敎。苟有一半分轉動之勢。何敢䞦趄逡巡乎。謹當收召精神。構成文字。待朝呈上。王人之來守陋次。冞增臣等之罪。亟命收還云矣。敎以。如欲陳箚。則不係於出城與否。卿等旣見俄下別諭。尙此遲徊。誠非素望於卿等者。卿等入城之報。方此臨軒而俟之。城鑰將下。未暇多誥。雖至徹夜。聞卿等人城然後。始可就寢。如是而卿等徒守處義。不思所以變動乎。卿等諒之諒之事。遣都承旨傳諭。還第後復命。今下標信。敦義門留。待大臣入城後下鑰。○行都承旨沈豊之書啓。臣馳往傳諭于判府事徐命善李福源金熤處。則以爲。臣等伏聞時任大臣聲罪之合辭已發。聚首震懍。不敢遲徊近城。方欲轉向江郊之際。知申之臣。又傳恩諭。臨軒之敎。留鑰之命。諄複鄭重。至於入城後就寢之敎。在臣子分義。曷敢不拚棄廉隅。踢蹶䞵承。而委官之罪。卽臣等之罪也。名雖不入於合辭。義難自異於時任。明日陳章之意。已有附奏。而合辭方張之時。冒入文字。亦涉放恣。蹙伏泯默。恭俟鈇銊之誅云矣。臣旣承還第後復命之命。姑爲仍留。敎以。靜攝二字。卿等看作文具。徹宵云云。卿等聽若尋常。予誠爲卿等咄咄嘅嘅。良欲無語。卿等待予。何乃太忽。予必躬臨要致然後。始可爲入城之節拍乎。見今夜漏。已近四鼓。此時酬應。萬萬苦悶。予旣設言於卿等。寧或無難食言。予雖淟忍汙不至此。卿等諒之諒之。須卽入城事。卿其更爲傳諭。還第與否。卽爲知來。○行都承旨沈豊之書啓。臣更爲傳諭于判府事徐命善李福源金熤處。則今方待命於金吾。故臣先爲入來之意敢啓。敎以。知道。
정조 10년 · 강
領敦寧鄭存謙陳箚。賜批。
정조 10년 · 목
箚略曰。昨伏見堂疏臺箚。震懍慚悚。歸身司敗。不意近密之臣臨宣恩諭。惶感之極。汗涕交逬。噫今番鞫獄。窩根尙未鉤鋤。臣亦間參鞫坐。而未效一日之責。若論其失。臣豈獨殊。雖於半日之頃。至請諸臺之譴削。則忝在大官之列。前後參鞫。又不止半日者乎。伏乞亟削臣職。仍治臣罪。批以。卿旣不參坐。窮覈與否。非所可論。卿須安心勿辭。
정조 10년 · 강
遞戶曹參判鄭述祚。以李文源代之。前望也。
정조 10년 · 목
政院以戶曹判書不得薦望微稟。敎以。姑勿出代。此時度支亞堂。不可以老病人替行判堂事。戶曹參判鄭述祚許遞。前望單子入之。待下批牌招。差代間。曹務使之專管擧行。
정조 10년 · 강
工曹判書金用謙。上疏辭職。賜批。
정조 10년 · 목
批以。今番陞資。非直爲尊年。旋授正卿。亦出於念舊。卿何過辭。本職已因補土始役。許遞矣。○敎曰。補土役事將始。工曹判書金用謙許遞。前望單子入之。
정조 10년 · 강
以李在簡爲刑曹判書。具善復爲工曹判書。前望也。
정조 10년 · 강
遞承旨金翊休。以徐有成代之。前望也。
정조 10년 · 강
命判義禁李命植。以遞差捧傳旨。
정조 10년 · 목
敎曰。半日赴坐。豈知獄情顚末。判義禁李命植。以遞差捧傳旨。
정조 10년 · 강
司僕提調徐浩修。疏陳應避之嫌。賜例批。
정조 10년 · 강
修撰李尙度上疏。賜批。
정조 10년 · 목
疏略曰。今番推獄。何其玩愒之久。而緩歇之甚也。噫兇逆之變。雖曠百歲一有。卽是有國大變。不意聖明在上。至化旁彰。而窮兇極惡。式月斯生。僻陬頑迷。從而煽動。以至天彝日斁。人紀不立。此其故何哉。聖上以鎭安爲目下彌縫之方。群下以恬嬉爲時日挨過之計。一年二年。漸至狃安。此獄彼獄。都歸尋常。至於今番而極矣。伏願酌處之敎。一竝收還。更加嚴鞫。期於窮覈。科擧之得失。治道相與污降。我朝科制。本出　聖祖經遠之謨。而後來新規錯出。舊典寢廢。受病最深。講製之判爲二途。大違考藝之本。庭謁之閱於片晷。不成試士之體。初試之入門無限。極淆亂之患。陞補之月使爭畵。長躁競之風。主客莫辨。榜多冒濫之流。疾速是尙。士忽講讀之業。其不可不矯正也明矣。臣於日昨。承命參試。雖以易書一事言之。當初設法。何等嚴截。而試券之多。比古十倍。考閱之期。隨歲益促。以古之寫吏之數。盡寫今之試券於今之試期之內。決是行不得之事。其草率苟簡。反不如不易書之猶爲省事。擧此一隅。可反其三。更革之道。時日爲急。我殿下臨御之初。廣詢矯捄之策。有識之期望。宿儒之顒企。十年于玆。是雖出於大聖人作事愼始之意。而矯時復古。旣是聖心之所定。博訪深思。不患良法之難得。今而不爲。更待何時。伏願益勵初元奮發之志。克成科場久遠之制焉。試官之一入銷闈。不得更出。法意甚嚴。雖至罷削。撤場始出。今番一所之以試官移除臺監。亦可見守法之聖意。而兩所臺官。間有出入。或遞或移。而由內徑出。已乖舊例。以此易彼。而自外追入。尤是法外。此亦科場不嚴之一端。伏願深留聖意。勿以事小而或忽焉。批以。首陳事。昨已悉言之。次陳事。爾言是矣。下廟堂稟處。附陳事。當留意。爾其勿辭察職。
정조 10년 · 강
命全羅監司李在學。越俸一等。
정조 10년 · 목
在學以漂人問情啓。敎曰。柔遠人交隣國之誼。幷姑舍是。恝視其萬死餘喘。匍匐來泊。不惟不卽來告。乃反極力逐送。若無更泊楸島之擧。則皆將全般渰沒於大洋。黑山島屯長輩所爲。萬萬駭痛。彼人以我國紀綱。將以爲如何乎。令道臣。査出屯長姓名星火捉來。各別嚴刑。取招狀聞。該島別將。不可罷拿而止。本道陸地定配。地方官。亦豈可只令拿處。爲先罷黜。仍令該府。拿問嚴處。漂人到泊前後何限。而黑山島屯長。則恣意驅逐。楸子島屯長。則輕先出送。俱是前所未聞之擧。而始不能察飭。又不知警動。狀辭論勘。太涉巽軟。此道伯之如是矇然曾所不料。監司李在學。爲先越俸一等。後勿如是之意。令廟堂。措辭嚴飭行會。政官待明朝。牌招開政。守令邊將之代。各別擇差下送。○敎曰。羅牧之代。已令明日政擇差。而本牧素稱難治。且多管領諸島。不可不拔例另擇。更以此意。嚴飭該曹。無循顏私。必須各別擇擬。仍令不多日辭朝。
정조 10년 · 강
竄代射罪人李慶德張德一等。
정조 10년 · 목
慶德寧海府。 德一康津縣充軍。竝決棍十五度押送。從兵曹啓也。
정조 10년 · 목
敎曰。聲罪至嚴。公議不可不伸。閱獄失實。流弊不可不念。原其本心。寧或泛忽。而畢竟僨誤。咎將誰執。左議政洪樂性免相。○敎曰。卜相前單封入。○敎曰。卜相前單。旣命封入。政官牌招開政下批。○敎曰。大臣置處政事。當日爲之。○吏曹啓言。左議政洪樂性免相事命下矣。當爲置處。而方在臺啓中。不敢循例擧行。敎以。知道。
정조 10년 · 강
遣承旨。傳諭于原任大臣。
정조 10년 · 목
政院啓言。判府事徐命善李福源金熤。伏承批旨。有萬萬不敢聞之敎。驚遑震剝。求死不得。進伏金吾。仰請誅殛之典。敎以。因卿等所困。昨夜徹宵酬應。氣甚憊薾。姑不多誥。安心勿待命事。偕來承旨。更爲傳諭。
정조 10년 · 강
判府事徐命善李福源金熤聯疏。賜批。
정조 10년 · 목
疏略曰。臣等受命按獄。三朔于玆。不煩稟啓。一許便宜。委寄之降。又何如也。乃不能覈出根柢。打破窩窟。三司迭發。公議可見。泥首金吾嚴誅不加。逬出都門。溫諭荐降。情窮勢蹙。置身無地。至於越職損體之敎。臣等實不敢曉。臣等聯參鞫坐。問目議啓。靡不共商。職名雖有時原。臧否宜無異同。且禁堂之所擧行。卽臣等之所指揮。而禁堂乍被勘。臣等則晏然。又從而爲之說曰。我非時任也。又非禁堂也。鞫事非我參涉。合啓無我姓名。人言何足爲嫌。處義何必與同云爾。則天下寧有是哉。夜下批旨。萬萬非臣子所敢聞。急於待命。進伏於獄門之外。緣臣等不忠無狀。以致王言不重。此又岡赦之罪也。殿下不知臣等之不肖。置之崇班。假以優禮。今乃使之怵迫威命。放倒身名。是豈我聖上終始顧覆之至意也哉。惟有速賜處分。勘臣等罪負然後。庶幾有補於禮使之德。竊附獄中上書之義。唐突鳴號。伏乞垂察焉。批以。卿等又何有此聯疏之擧耶。原任之參鞫。卽不過近來謬例。雖以時任言之。鼎席俱備。則只委官一員進去。如試場命官然。考之本府掌故。可以知耳。如是而卿等隨衆處義。誠莫曉其所以。且卿等雖以譴罰義難獨免爲說。按獄之時任。罪止免相。況如卿等之職在西樞者。當施甚般勘科乎。由前由後。卿等之言。益見其節節矛盾。卿等更勿困予。卽爲安心還第。仍敎曰。此批答。偕來承旨傳諭。見今夜漏已深。又將以此應接。不得穩攝。又不得就寢。此果何等貌樣。大臣之如是逡巡。特不過畏公議也。伸私分也。使予病不攝夜不寢。以至於失睡添証。則爲大臣。反恐私分未伸。而公議政畏。大臣獨不念此箇事理乎。第令偕來承旨。兼傳此意。
정조 10년 · 강
以鄭存謙爲領議政。仍遣承旨敦諭。
정조 10년 · 목
敎曰。重卜于卿。意豈徒爾。卿以恬雅之操。就閒一念。每在釋負。在曩時則許副。在今日則復畀。非予曲諒。前後有殊而然也。見今揆地一空。原任無故者。獨有卿一人。蓋以領府老且病。三判府聯章請譴。前左揆又蒼黃去國矣。然吾之相。舍卿伊誰。噫今日朝象不諗。以爲如何。比卿在秉軸時。亦不趐翅落下幾層。世道而昔之泮渙者。今焉潰裂。民志而昔之澆漓者。今焉板蕩。彌綸承佐。此時爲急。中朝環顧。茫無涯畔。今玆新命。一則爲國事。二則爲國事。予未暇爲卿地。向所謂非予曲諒。前後有殊者。政道是耳。卿若公耳忘私。幡然之擧。豈俟終日。卿須體予由中之言。卽起簉朝。康濟時艱。
정조 10년 · 목
敎曰。大臣請譴。事體何如。昨日之啓。如不出於應文塞責。則無論停連。待漏詣臺可也。無故行公者。今日皆呈告。政院至請牌招。欠誠之失。諸臺鳥得辭其責。今日呈告臺諫。一倂爲先從重推考。
정조 10년 · 목
批以。免相之命。出於存國體嚴鞫事伸公議重廉防之意也。止此可矣。速停此啓。更勿煩瀆。兩司合啓。不允。府啓。不允。院啓不允。金吾諸堂事。依啓。 大司諫朴天行。司諫李濟萬。持平宋煥德避嫌。批以。諸臺豈有一時有病之理乎。勿辭退待物論。掌令洪樂恒避嫌。批以。勿辭退待物論。○政院以金吾堂上削黜傳旨啓。敎以。削黜則過矣。譴罷足矣。臺啓之從施。卽尊國體重臺閣。此傳旨分揀。
정조 10년 · 강
執義李思祚上疏。賜批。
정조 10년 · 목
疏略曰。今番獄事之玩愒緩忽。誠一變怪。一日二日。不思窮覈之道。乍行乍輟。未免彌縫之歸。聖念雖慮蔓延。獄體終失輕遽。噫按獄輕重。專在委官。則三司峻發。可見公憤。輿論未伸。敦召自如。臣不能無憾於包容之太過也。伏願亟允合辭之請。德夏雖斃。而家人尙多。守敬伏法。而同黨俱在。嚴覈之道。不患無階。竝收酌處之命。更加訊鞫。斷不可已也。臣伏見臺啓新發者。則只論按獄之諸臣。不及參鞫之諸臺。夫按獄之體。委官主其事。 臺臣主其論。獄情苟有所失。臺論宜有爭執。而參鞫諸臺。一味伈泄。謾不可否。末後兩臺議啓之時。無所爭難。收殺之後。始乃自引。不可以已遞而無論。臣謂前浚參鞫諸臺。竝施譴削之典。批以。首陳事。前批已言之。前後參鞫諸臺事。鞫事未究竟之前。豈有爭執之可言。已究竟之後。亦已登時聯箚。爾雖欲急於吹覓。何爲此不誠之說乎。爾其勿辭。
정조 10년 · 강
右副承旨徐有成。以臺言上疏徑出。賜批。
정조 10년 · 목
批以。所謂人言。不滿一哂。爾其勿辭察職。○敎曰。雖已賜批。宜令一伸廉隅。 右副承旨徐有成許遞。今日政。以在京無故人差出。待下批牌招察任。○敎曰。曲諒宜無異同。都承旨沈豊之許遞。今日政差出。
정조 10년 · 목
敎曰。觀此忠淸假都事狀本。道伯遭故。都事受由。判官亦受由。以定山縣監。假都事替行云。本道事誠可悶。忠淸監司之代。今日政。各別擇差。待下批。當日辭朝。都事車亨衢。判官洪景厚竝改差。今日政。亦爲擇差。待下批當日辭朝。○敎曰。錦伯之代。不可不另擇下送。承旨勿拘擬入。○以金光默爲忠淸監司。徐直修爲公山判官。李牧永爲龍仁縣監。金尙集李泰永爲承旨。趙時偉爲禮曹參判。兪漢葛爲羅州牧使。金鍾秀爲右副賓客。○以閔鍾顯爲大司成。前望也。○敎曰。未下直守令。明日辭朝。
정조 10년 · 강
以金尙集尹蓍東爲監印堂上。安廷玹爲監印郞廳。
정조 10년 · 목
敎曰。羹墻錄印役將始。篡輯堂上中。都承旨金尙集。前參判尹蓍東監印堂上差下。郞廳中。前司諫安廷玹監印郞廳差下。使之專意監董。校正本中。字句釐改處。監印堂郞。兼管校正之役。着意擧行。至於寫本割付。印本校準。一依御製校正例。令內閣。眼同擧行。
정조 10년 · 강
命百官所懷。皆令今明回啓。
정조 10년 · 목
敎曰。朝參日。百官所懷回啓。已令來會廟堂爲之。待有司堂上啓下後。當擧行。其中只令收議者。不必來會廟堂爲之。皆令今明內草記事。分付
정조 10년 · 강
命吏曹堂上及草記。捧入承旨問啓。
정조 10년 · 목
吏曹啓言。　景慕宮望祭獻官金尙集。移拜承旨。預差行副司直金頤柱。陞實改付標矣。以實病不得出齋云。以行副司直金思穆。改付標以入。敎以。如無入徹之疏。無得付標。昨日旣有定式。則此草記。何以來呈。原疏亦何不捧入。捧入承旨及該曹堂上處。委折問啓。○政院啓言。問于吏曹判書金魯鎭處。則以爲昨日定式。實未及承聞云。問于同副承旨李敬一處則以爲昨日旣承定式下敎。而吏曹草記。矇不覺察。循例捧入。惶恐待罪云。敎以。承旨則勿待罪。
정조 10년 · 강
行副司直金頤柱。疏陳病狀。賜例批。
정조 10년 · 강
命梁山築洑。依堤堰司例助役。
정조 10년 · 목
訓鍊大將具善復啓言。梁山地。無主陳荒處。可作百餘石田畓。而土民亦願築洑云故。遣將校始役。而掘土灌漑之役。似不無力綿之歎。依堤堰司例。自本道監營。顧助完役。則非但爲軍需補益。民蒙其利矣。從之。
정조 10년 · 강
命全羅監司。楸子島別將陞實便否。論理狀聞。
정조 10년 · 목
有司堂上徐有隣啓言。楸子島別將陞作實別將便否。論理稟處事命下矣。本島以彈丸小島。處於大洋。逆孼之竄配居多。漂般之來泊頻仍。防守之道檢察之方。不輕而重。本郡將校之差遣。事面極涉苟簡。及今變通。在所不已。而地方之爲幾何。戶口之爲幾何。其他設倉募民之道。不可不詳探後擧行請分付道臣。論理狀聞後。更爲稟處。從之。
정조 10년 · 강
配黑山島前別將許錡于興陽縣。
정조 10년 · 목
義禁府請發遣府羅將押送配所。敎以分付道臣。以吳在文拿來羅將擧行後。在文拿來可也。
정조 10년 · 강
命統制使金永緩。勿待罪。
정조 10년 · 목
永緩。以海毒熾盛。生熟鰒不得循例進上。惶恐待罪爲啓故也。
정조 10년 · 강
兵曹進武科重試初試規矩。
정조 10년 · 목
鐵箭三矢八十步。騎蒭一次一中柳葉箭一巡二分。講書。除吳子。取二技。
정조 10년 · 강
分遣承旨詣 宗廟　永寧殿　永禧殿　景慕宮。奉審摘奸。 弘陵及局內諸 陵。一體奉審。
정조 10년 · 강
行召對于誠正閣。承旨李敬一。閣臣徐龍輔。玉堂鄭大容李尙度。
정조 10년 · 목
講宋名臣言行錄。
정조 10년 · 강
遞大司諫朴天行。司諫李濟萬。持平宋煥德。掌令洪樂恒等。
정조 10년 · 강
命光陽前縣監金光運保放。
정조 10년 · 목
全羅監司李在學。以前光陽縣監金光運査事啓。敎以。近來飭令稍弛。貪風愈甚。遠外風聞。雖難盡信。不炊之竈。那從生煙。特敎行査。事體自別。爲道臣者。理宜除尋常嚴覈。以副朝家懲墨之本意。而觀此査啓。特一對辨之爰辭。乃反極力立幟。雖使金光運。自明其說。無以加此。此道伯。每當按査。輒皆扶彼而抑此。設令事實信然。終欠道臣守法之體。然自朝家豈可勒加勘斷。臺臣體重。雖難緘問。其傳說之爽誤與否。一欲知其委折。前正言李羽晉處。以此査啓措辭。自政院問啓。○政院啓言。問于李羽晉處。則臣待罪諫職也。聞金光運許多不法之狀。廣加探問。則光陽民人。謂以光運在任時。還起稅五結。則不入槪狀。潛歸私橐。戶籍人口米。則每戶加斂。取用百石。至欲上言。面里任掌輩。立證上來。久留京中。末乃爲人所勸。解而還去云。前後所聞。大抵相符。至於禁松一節。尤爲狼藉。蓋光運家在長興。故多伐家材。以船輸去。間又發賣於該縣鐵店。南來之人。喧傳都下。臣雖未目見。臺閣論事。許以風聞。果以嚴査論勘發啓矣。道臣査啓。旣多逕庭。臣所論列。歸之爽誤。惶恐不知所出云矣。敎以。觀此對詞。不可但謂之過去風傳。近來媕婀成風。墨倅恣橫。朝家旣知其似此疑似之跡。若無別般査究。何以懲後而戢他。問啓之命。出於審愼之意。到今果不爽所料。然則道伯之護短。難免其責。査官之容私。亦宜有罰。該監司爲先從重推考。査官令該府拿問重勘。査事。更令該府。嚴飭該道。別定剛明官。道伯眼同會査狀聞。金光運保放待査啓來到。還囚取招。
정조 10년 · 강
忠淸監司金光默上疏辭職。賜例批。
정조 10년 · 강
吏曹參判李秉模上疏辭職。命還給。
정조 10년 · 목
敎曰。政官牌招開政。待試所出榜。亞三銓一體牌招。違牌已有勿呼望之命。傳旨亦勿捧入。○政院啓言。吏曹參判李秉模陳疏到院。纔已退却。懸牌闕外終不膺命。請推考。敎以。旣無可言之情勢。又無難進之處義。而忽地懸牌。萬萬怪駭。若此則俄者飭敎。聽若尋常。此啓辭勿施。禁推傳旨卽爲捧入。辭疏還給。雖無亞銓。豈可不得行政。判書參議申飭承膺。○政院。以李秉模禁推傳旨啓。敎以。旣示飭意特爲分揀。更卽牌招。同參政事。違牌勿爲呼望。○政院啓言。明日 宗廟　永禧殿 景慕宮春奉審修改。本曹堂上當爲分進。而判書金履素身病猝重。參判趙時偉未肅拜。無以推移。請牌招。敎以。許遞。今日政。以在京無故人差出。又啓言。因戶曹草記。明日 宗廟　景慕宮春奉審有頉處修改時。本曹堂上當爲進參。而判書未差。參議李鼎揆在外。無以推移進去。請令變通。而判書旣有姑勿出代之命。在外參議。合有變通之道。敎以。許遞。今日政差出。待下批牌招。○敎曰。今聞該曹言。老職加資。只憑狀啓。啓下官敎。直爲安寶成給云。此必因循謬例。老職視納粟活人。事體稍重。而頒資之一爲一否。事甚無義。此後老職加資單子。依他例下批事。定式施行。
정조 10년 · 강
有政。吏曹參判李秉模。參議趙鼎鎭進。
정조 10년 · 목
以李晴爲校理。李庚運爲副修撰。李在協爲禮曹判書。沈豊之爲禮曹參判。金宇鎭爲戶曹參議。李益烍爲承旨。○敎曰。許多窠闕。無端留窠。事體極爲未安。守令適又有窠。政官待明朝牌招開政。
정조 10년 · 강
特推禮曹參判沈豊之。
정조 10년 · 목
敎曰。臺言不誠極矣。一遞。廉防伸矣。明曰修改時刻差早。特命牌招。使之留門肅謝。無端違牌。致煩深夜酬應。分義所在。焉敢乃爾。 禮曹參判沈豊之。爲先從重推考。更卽牌招。此留門使之入來肅命。
정조 10년 · 목
敎曰。宮闈令所任至重。渠輩職當畏愼塡差。而觀此 祭報府。皆是苟充。承傳色中官罷職。掌務中官汰去。此後自內侍府列書。受點差送事分付。
정조 10년 · 강
命藝文館吏。嚴杖囚禁。
정조 10년 · 목
敎曰。館吏輩視兼史蔑如。入侍命下之後。不卽知委。上番兼春秋晚時追入。紀綱所在。萬萬駭然藝文館首吏及當該下吏。令攸司嚴加決杖囚禁。稍待館規復舊後。放送。
정조 10년 · 강
大司憲嚴璹上疏。賜例批。
정조 10년 · 목
疏略曰。按獄之責。專在委官。而鉤覈不明。議啓太遽。三司請罪。烏可已乎。伏願亟允其請。德夏當施之律。惟在孥戮。而乃以追施之有禁。不賜允從。其可謂國有法乎。徒黨尙多。或放或配。殆若漫漶彌縫者然。臣謂載質等諸囚。嚴鞫得情。斷不可已也。伏願廓揮乾斷。臺啓中諸賊。竝施當律。
정조 10년 · 강
掌令李錫夏上疏。賜例批。
정조 10년 · 목
疏略曰。今番鞫事。徑先酌處。揆以獄體。寧不痛惋。今其諸逆。雖有徑斃。而支屬相存。雖或正法。而徒黨自在。鋤援根柢。不容少緩。伏願亟允諸啓。至若按獄之臣。自犯僨誤。公共之論。終靳久兪。止於解免。有若原情恕罪者然。噫。身居體國之地。擔着治逆之任。是何等事。而率爾收殺。遽然論啓。過在難恕。事係無前。亦願亟賜開納。俾存公議。
정조 10년 · 강
獻納李師濂上疏。賜批。
정조 10년 · 강
飭箕伯。博川燒燼民戶。優給恤典。
정조 10년 · 목
敎曰。今觀箕伯狀辭。博川燒燼民戶。至於一百九戶之多。人物幸免傷損。而許多民人之方春失所。萬萬矜慘。豈可只給循例恤典。依年前平壤咸興已例。別給會付穀。今年則戶數比年前差多。諸般身役竝蠲減。仍令道伯。嚴飭邑宰。各別顧助。續卽奠接。使一夫一婦。毋或有失所之歎。擧行勤慢。豈無考察之擧。竝以此意。令廟堂嚴飭行會。
정조 10년 · 강
特推平安監司鄭一祥。
정조 10년 · 목
一祥。以漂民回咨入送鳳城啓。敎以。邊情關係何如。而此雖尋常狀啓。四日始到院。稽忽極矣。該監司推考。此後申飭事行會。
정조 10년 · 강
平安監司鄭一祥。以禮部咨文馳啓。
정조 10년 · 목
狀啓曰。卽接義州府尹李祖源狀啓。謄報內。大國人四名。持禮部咨文及鳳城將馳通出來。卽令譯學。迎人宴廳坼見。則以爲。乾隆五十年十二月初一日。內閣抄出十一月二十九日奉旨。明年正月元朝日食。著停止朝賀筵宴。所有救護典禮。著該衙門敬謹預備。欽此。又奉上諭。五十一年正月初一日日食。業經頒諭停止朝賀。其救護典禮。禮部遵例奉行。朕仍于內殿。恭設香案。度申祈禱。以答上天垂衆。敬惕修省之意。至于下詔求言。史册所稱。朕以爲轉涉虛文。蓋事天以寔。爲人君者。敬天勤民。躬理庶務。日愼一日。乃職分所當然。卽大臣言官應行陳奏事件。原當隨時入告。豈待日食然後求言。況今每日御便殿。聽政批答奏章。大學士軍機大臣及九卿科道等。不時召見。咨詢政務。卽外省自督撫至道府。無不隨到宣召。未致民隱雍其上聞。詎因日食。方始下詔求言耶。至簿蝕天變。日時度數有定。昔仁宗康定元年正月丙辰朔應日食。先是日官楊維德等。請移閏于康辰年。則日食在前月之晦。帝曰。閏所以正天時而授民事。其可曲避乎。不許。所見甚爲合理。蓋凡日食。必以合朔。移于晦日。尤爲非是。又考漢唐以來。如光武帝建武二年。北魏孝文帝延興四年。太和十四年。唐太宗貞觀六年。均以正月朔日食。昔我皇祖時。以康熙三十一年及五十八年正月朔日食。且三十一年。有錫伯瓜爾察達呼爾等來歸。喀爾喀格楚爾喀。亦以屬裔來歸之事。可見日食爲定數。而君人者。則當因此。益加戒懼。至于以改移爲消弭之說。則尤斷斷不可。朕踐阼之時。卽扣天默禱。以若蒙天佑。享國至六十年。卽當傳位歸政。不敢如皇祖之數逾花甲。今幸五十年來。壽踰古稀。康强如昔。惟有宵旰勤求。不遑暇逸。以仰副上天眷顧之殷。祖宗付托之重。設以天變爲可洧弭。卽于今歲歸政。則是欲移咎後人。圖卸已責。如宋高宗年未六十。傳位孝宗。置軍國大事于不聞。不獨無以對天。竝無以對子。朕豈肯出此乎。從前推步天行度數。乾隆六十年乙卯。亦當正朝日食。與今歲同。若于是年歸政。則値嗣子首歲元朝。尤屬非宜。朕心亦有不忍。何若以是歲爲朕臨御六十年。頤和錫福之餘。卽以次年爲嗣子迎庥改元之始。國祥家慶。天日重光。以符朕首祚之祈。以紹我大淸億萬年之寶命。不其懿歟。然此願亦不敢期必。總以猶日孜孜。以靜俟上天垂佑耳。將此通諭中外臣民。咸知朕意。特諭欽此事。監封上送。緣由馳啓。
정조 10년 · 강
孝陵親祭。命以今月二十五日爲之。
정조 10년 · 목
因該曹 陵幸稟啓。敎曰。以念後推擇。昨年春謁。行於 康陵。仍詣 泰陵展拜。以 明廟卽阼舊甲之復臨也。今年春謁。當行於 孝陵。仍行祭禮。次詣 禧陵展拜。晝停所。依昨年例。以黔巖碑閣爲之。植炬。只出宮時爲之。凡係用民力之事。依近例。皆以儲置米會減。本 陵展拜在於 先朝辛酉。今爲四十六年之久。齋室典祀廳等處。必多頹圮處。戶曹公事堂上知悉。發遣郞廳着看後。形止明日登對稟處。仍卽修改。展謁日 禧陵依例當遣大臣攝行。而今番則以時原任議政中塡差。 昭顯墓。無異局內。一體遣官行祭。 禧陵　孝陵祭文。當親撰矣。○該曹。以 陵行日子推擇啓。敎以。二十五日爲之。○兵曹。以軍兵磨鍊啓。敎曰。訓局步軍十三哨。馬兵三哨。御營鄕軍五哨。騎士三番。爲先後廂。禁軍五番隨駕。禁衛營留陣。○兵曹啓言。幸行時所把驛馬。依近例本曹驛馬及京畿忠淸兩道驛馬補把之數。別單書入。而司僕寺添補京畿驛馬。從本寺啓下數。直爲入把之意。請分付。允之。敎曰。道臣迎送之時。本道驛馬。勢難把上。以畿驛馬中推移入把。今番則中使問安馬。承史馬。幷除之。以此知委司僕。擧行亦係及時。而尙無草記。事之稽忽。莫甚於此。此必本寺官員。不能趁卽往稟之致。此意言于一提擧。此後毋或如是稽忽之意。寺官等處嚴飭。遲滯官員。使之卽爲草記論罪。卿旣兼二提擧。不能察飭。極爲駭然矣。
정조 10년 · 강
召見京畿監司徐有防于誠正閣。
정조 10년 · 목
敎曰。此事每欲一番定制而未果。春秋謁 陵時。道臣例先躬審。及其回鑾之後。又於巡路。進詣奉審。事近黷屑。此後展拜 陵寢。道伯巡路更勿奉審各項執頉處。令 陵官詳細錄置。 陵幸前日。道伯進去。奉審時。考準啓聞事。定式爲之。雖非展拜。 陵寢局內及近處 陵寢。幷準此例擧行事。一體定式。○有防啓言。今此 陵幸出宮時植炬事命下矣。限晝停乎。限 陵所乎。敎以。只晝停爲之。又啓言。分辦亦依昨秋例擧行乎。從之。又啓言。奉常寺所管西籍田粢盛穀載運船。自該寺輸回卜定於松都長湍豐德坡州四邑。而元無地土船。無論過去某船。以完固體大者。定監色執捉。而體大者。俱是三軍門所管。外邑監色。實難任意執捉。如是覓船之際。監色輩逗留江上。貽弊不少。以船價言之。比諸私卜。不啻倍蓗。若以三軍門所管船隻。依稅大同例。趁期載運後。直受船價於惠廳。則在浦民。可除許多弊端。請令廟堂稟處。從之。又啓言。安山衿川果川三邑。以北漢軍餉米所受處。每當運納之時。路由獅子峻嶺。故男女負戴者。失足傷身。牛馬轉輸者。折脚違骨。其爲弊端。不可勝言。安果兩邑。曾已筵稟變通。以平倉餉米。移劃受來。而獨此衿民。未蒙均視之澤。自明春爲始。依安果兩邑例。受食於平倉。則實爲便民之道矣。敎以。令廟堂稟處。
정조 10년 · 강
命乫軒權管申耆。嗭洞權管李勉兢改差。
정조 10년 · 목
敎曰。乫軒權管申耆。嗭洞權管李勉兢久置。亦近副渠占便之習。幷改差。仍令該曹。以副護軍區處。以重廉防。前權管中。如有未準瓜人。特爲仍任。
정조 10년 · 강
命敍金吾諸堂譴罷人。
정조 10년 · 목
敎曰。近聞金吾諸堂遭彈人。多下鄕云。而該廳査案。有不可不照檢者。且本事。只欲重鞫體伸公議。爲日亦已稍久。金吾諸堂譴罷人幷敍用。使之催促上來。又敎曰。 度支重任。不可輕遞。前戶曹判書趙㻐。仍任前職。牌招察任。又敎曰。監印堂上尹蓍東。令該曹口傳付軍職。使之着意監董。
정조 10년 · 강
以鄭民始爲咸鏡監司。備薦也。
정조 10년 · 강
飭京兆。孝烈採訪着意擧行。
정조 10년 · 목
漢城府。以孝烈諸人姓名別單啓。敎曰。十室之邑。尙有忠信。以都城幅員之廣。豈止於六人之少乎。敦尙風敎。王政之最先。不可草草搜訪。卿以此意。成出文字。榜示五部坊曲。使之着意採訪。原文字入送政院。以爲入啓之地。
정조 10년 · 목
敎曰。大臺臣合啓體重。不停不連。可悶。山林外在外及未肅拜臺諫許遞。今日政差出。又敎曰。滯囚可悶。未肅拜判義禁許遞。今日政。以在京無故人差出。待下批牌招。仍令明日開坐捧供。○漢城府。以朝官年八十。士庶年九十人姓名別單啓。敎曰。令該曹。今日政下批。又以內侍老人姓名別單啓。敎曰。內侍老職。曾有前例乎。該曹相考。前例如有之。下批事。分付吏曹。○以尹承烈爲大司憲。金東淵爲執義。李壽咸爲掌令。李彥祜爲正言。鄭萬始成種仁爲校理。李羽晉爲副校理。李鼎德爲副修撰。李書九爲文學。李格爲三和府使。尹行元爲大司諫。兪彥脩爲司諫。金寅燮爲掌令。權儐爲持平。洪秀輔爲刑曹參判。徐有隣爲弘文提學。李在協爲判義禁。○漢城府別單。中部朝官前同知鄭泰相。前僉知陳順起。東部朝官前同知朴世蕃。庶人金致明等二人。西部朝官前都正趙世選。前同知李如尙金時柱李次坤孫泰輝韓尙燁朴春源車範道趙廷藺李厚根金鼎錫。前僉知金玉立宋世熙。前僉使金益三前萬戶金精最士庶李益秀等二人。南部朝官前僉使劉俊興。前同知李萬慶前僉知李春行。前萬戶段泰文士庶李宗淑等五人。北部朝官前同知金水起尹碩徵廬億年牟有成。內侍成振漢池好溟崔信恒。京畿衿川縣資憲廉時俊等六人。果川縣同知林碩柱金碩男。嘉善鄭有光等六人。抱川縣同知洪重完洪應河洪欽洪禹濟李世翊李奉紹。僉知咸萬貞。嘉善李命賢等九人。永平縣資憲金鼎玉等五人。高陽郡同知尹縉鄭士彥。前萬戶李泰邦。嘉善姜二徵等十一人。交河郡同知李趾慶。僉知尹瑾。嘉善權貴世等十人。楊根郡僉知鄭錡。前萬戶崔昌德。資憲咸世健等五人。陽智縣嘉善金世玉等九人。陰竹縣同知任世彩金瑞。僉知李鏞。嘉善李益化等九人。南陽府前郡守朴載洙。資憲洪啓德等十一人。坡州牧僉知徐必翰李潝。嘉善李萬必等十一人。朔寧郡同知秦時昌全日得韓尙彬。嘉善仇俊起等十二人。積城縣同知金相俊秦元謙鄭渭。僉知元海。嘉善李爾世等十四人。漣川縣嘉善金麗輝等十一人。砥平縣前察訪李灌。同知安錫澤嘉善李老味等七人。富平府同知元聖輝。嘉義金枝興等七人。麻田郡同知孫德周。嘉善崔以輝等三人。竹山府嘉義李海尙等二十七人。喬桐府嘉善黃泰樞等六人。安城郡同知洪漢弼。嘉善金德良等十三人。竝加資批下。
정조 10년 · 강
特推濟州牧使尹得逵。
정조 10년 · 목
濟州牧使尹得逵。以唐柚子進上般隻漂失啓。敎曰。一船人物。雖免渰沒。此外船隻之無事到泊。有未可知。貢果之中路臭載。猶屬餘事。自該牧。各別搜訪諸船去就。詳探狀聞事回諭。○該牧使。以藿船致敗。人物渰死啓。敎曰。纔以橘船漂失事。有措辭下諭。而際見本牧狀本。藿船致敗。人物致傷。至於十人之多。聞極驚慘。不能愼風發送之罪。在所難免。該牧使推考。致死人原恤典外。身役米布幷蕩減。以示朝家矜念之意。仍今嚴飭。期於搜拯。待畢拯刑形止狀聞事。幷今廟堂措辭行會。
정조 10년 · 강
以尹㬦爲執義。李庚運李殷模爲掌令。韓用龜爲持平。趙城鎭爲大司諫。金復翼爲正言。柳孟養曺允大爲校理。沈晉賢爲副校理。趙濟魯爲副修撰。前望也。
정조 10년 · 목
在協謂有情勢。不爲膺命。政院請推故也。
정조 10년 · 강
特推司僕提調徐有隣。
정조 10년 · 목
該司官員。以二提調意啓言。幸行時入把馬單子書入。係是時急擧行之事。而一提調徐命善。以情勢不爲擧行。臣有隣有不敢替當者。以致擧行之遲滯。伏承兵曹草記批旨。飭敎嚴截。不勝惶懍。伏地待罪。敎以。本寺公事。一提調例皆主管擧行。雖無是也。大臣提擧衙門。豈可以二提調言。來呈草記乎。草記呈納官員。爲先拿處。 捧納承旨。過動駕後。下義禁府推考。且以卿言之。替行下僚之事。猶有妨賢之嫌。豈可爲此都相之事乎。相敬之義。固如是乎。宜有重勘。而時帶本兵重任。卿則姑先從重推考。若此。則今番幸行時。各項入把馬匹。皆將東貰西貸。臨時自京充立乎。國體之屑越。莫甚於此。竊爲都相慨然。況今日子在近。如是遲延。何以及期擧行乎。政院若不催促。色承旨當嚴處。政院知悉。
정조 10년 · 강
飭戶曹判書趙㻐。當日謝恩。
정조 10년 · 목
敎曰。戶曹判書上來出肅間。參判仍令專管曹務。又敎曰。本曹多有擧行事。亞堂以親嫌。自在應避之科。雖令上來間仍察曹務。事面極爲苟簡。戶曹判書趙㻐。自政院各別催促上來。使之當日謝恩。
정조 10년 · 강
政院。以判府事徐命善胥命啓。
정조 10년 · 목
敎以。兼管該寺事務。如是持難。誠未知其爲當。卿須安心勿待命。卽爲擧行事。遣史官傳諭。
정조 10년 · 강
召見司僕提調徐有隣。戶曹參判李文源于誠正閣。
정조 10년 · 목
敎曰。今番 陵幸時。司僕驛馬入把。依昨年 明陵展拜時例。單子修整以入。全羅慶尙原春平安道驛馬。切勿徵來。忠淸道減半徵來。設有不足有本司推移充立事。二提調旣承筵敎。使之依此擧行。○有隣啓言。 陵幸時所把驛馬。連因特敎滅省。而內局藥物載持馬三匹。亦在其中。此與騎馬有異。且本曹驛卜馬。足可推移云。請依前取用。從之。○文源啓言。發遣本曹郎廳。看審 孝陵齋室典祀廳。則別無傾圮處。而至於廊宇。太半傾圮。不得不及今修改。紅箭門內諸般有頉處。待本 陵官所報。該曹自當擧行。 禧陵　昭顯墓丁字閣內外及齋室香大廳典祀廳有頉處。亦待本 陵官所報。該曹必當一體擧行矣。敎以。奚待道伯奉審後修改。今番一新修改。卿旣管各 陵補土之役。雖於本職已遞之後。往審役處。無所不可。本 陵執頉處外。 禧陵　昭顯墓。一體修改。丁字閣則當有告由之節。令該曹從近擇日。 陵幸前修改。○司僕寺。以各差備入把馬別單啓。敎曰。旣依昨年例爲之事下敎。則駕轎馬三雙。以十五雙書之。其他入把馬數。只謄以前前例板。本寺擧行。萬萬駭然。當該提調推考。該色郎廳拿處。更爲修整以入。
정조 10년 · 강
有政。吏曹參判李秉模參議趙鼎鎭進。
정조 10년 · 목
以鄭尙淳爲判義禁。閔鍾顯爲同義禁。
정조 10년 · 강
命昨日違牌及稱在外三司。削職。
정조 10년 · 목
敎曰。今日紀綱。雖曰掃地。名以三司。或有事端。極意規避。無端違牌。否則假稱在外。若此。則三司將無備員之日乎。昨日無端違牌及稱在外三司。倂削職。以存朝綱。今日三司違牌。切勿呼望。
정조 10년 · 강
以李祖承爲承旨。前望也。
정조 10년 · 목
敎曰。今見禮曹回啓草記。館閣收議。館則只以時任兩館提學收議。閣則以內閣及春秋館堂上收議。曾經提學之不爲擧論。已是疏忽。而至於閣臣。幷與春秋館通融擧行。亦甚無義。內閣創始之前。春秋館竊取秘閣之意。用於館閣之列。而因仍循襲。如是混稱。亦未免不察。況於年前館閣牌招事。以館是兩館。閣是內閣區別定式。而今番該曹擧行。似因未及聞知之致。政院之循例捧入。大是不察。此後一依定式施行之意申飭。以此傳敎。載之該房故事。仍又書付院壁。着意遵行。
정조 10년 · 강
領議政鄭存謙上箚。賜批。
정조 10년 · 목
箚略曰。蹙伏俟勘之除。忽伏承台司重拜之命。僨事之地。積罪如山。折足之災。餘悸在心。驚懍悚惕。五內失守。從前力辭之義。不暇拖及。目下危蹙之情。尤屬迫隘。臣旣間參鞫坐。毋論爲日之多少。其爲參坐則一也。今以按獄之失。臺啓峻發。同參諸臣。亦旣被勘。罪無異同。罰豈獨追。今若憑恃區別之恩。厭然自揜。揚揚冒膺。則非徒進退無據。其爲具膽之羞。當如何哉。康濟艱難。挽回時運。惟在輔相之得人。而宿德重望。幷處閒局。如臣庸愚。無足比數。況以負罪之蹤。而援之望外。反畀重任。則聽聞之駭惑。擧措之乖當。已無可言。大論方張之時。仰煩文字。極知惶悚。而一向泯伏。亦有所不敢。更申前請。伏乞亟削臣職。仍勘臣罪。批以。日前傳論。竊冀諒予至意。而今者巽章。又何控引太過自愧不孚。良欲無言。卿箚中所引以爲義者。卽參鞫一事。而三原任之隨衆自引。已涉失當。況卿則原初赴坐。不過一時辰之間。未始與聞於盤覈之際。今於重卜之後。以此爲難進之端。誠莫曉其何所據也。卿須安心。勿復控辭。卽起視事。仍命遣史官傳諭。
정조 10년 · 강
命宣傳官宋載瑞。他司相換。
정조 10년 · 강
御誠正閣。行抄啓文臣親試課講。親試試官徐浩修李秉模金宇鎭徐龍輔。課講試官徐浩修李秉模。
정조 10년 · 목
以好兩知時節。爲七言四韻律詩題。 宗廟令李亭達三下居首。課講司僕正金熙朝略居首
정조 10년 · 목
敎曰。飭敎之下。試官望猶不擇擬。本曹堂上勿拘擬入。又敎曰。別試講經在明。監試官不可不備員。在外臺諫許遞。大司憲尹承烈。似此情勢。前已曲念。亦爲許遞。政官牌招。以在京無故人差出。待下批牌招。監試官望筒修整以入。
정조 10년 · 강
以李文源爲禮曹參判。前望也。
정조 10년 · 강
特推戶曹判書趙㻐。仍令問啓。
정조 10년 · 목
敎曰。 陵所修理之役。本曹擔當擧行。而參判未差。參議元無替行之例。此時判堂。豈可一刻曠官。昨日內旣命上來出肅。而尙無動靜。事體所在。殊甚未安。行戶曹判書趙㻐推考尙不出肅委折。自政院卽爲問啓。
정조 10년 · 강
行召對于誠正閣。閣臣李秉模。承旨金尙集。玉堂曺允大趙雲紀。
정조 10년 · 목
以李聖圭爲大司憲。朴廣源爲執義。朴長卨爲掌令。趙時偉爲戶曹參判。
정조 10년 · 강
禧陵　孝陵　昭顯墓修改。以今二十二日推擇。
정조 10년 · 목
該曹。以 禧陵修改今二十四日推擇啓。敎以。二十四日太遠。更爲推擇。監役時本曹堂郞進去。今番除之。亞堂旣承筵敎。從便進詣諸處。修改往來監董。監役官亦以 陵墓官。兼管擧行。今番修改。若不十分堅緻。當該兼監役及計士等。當別樣嚴處。以此意卽爲分付各該司及京畿監司處。○該曹。以 孝陵　昭顯墓修改。今二十四日推擇啓。敎以。依 禧陵修改啓目。判付擧行。○該曹。以 禧陵　孝陵　昭顯墓修改。今二十二日推擇啓。允之。
정조 10년 · 강
命 大報壇祭享攝儀。
정조 10년 · 목
該曹。以 大報壇親祭時。省牲省器。依例親臨磨鍊啓。敎曰。更思 享日旣値坐齋。今番則攝儀。 享前一日。躬詣展拜 奉審。仍行省牲省器。以此知悉擧行。
정조 10년 · 강
召見詣臺臺臣于誠正閣。
정조 10년 · 목
大司憲李聖圭。大司諫趙城鎭執義朴廣源。司諫兪彥修[脩:I-PERSON]。掌令朴長卨李庚運。持平韓用龜。獻納李師濂。正言金載翼。副修撰趙雲紀等啓言。今番鞫獄之漏實。自古以來所未有也。設鞫三朔。罪人未得。已非體國之義。而分等之聖敎。雖出於鎭安之意。議啓之輕遽。大失按獄之體。請委官洪樂性。姑先削奪官職。門外黜送。敎以。此啓。豈可至今膽傳。況免相之後。庶可謂重鞫體從臺言。不必以律名之輕重爲拘。因此原任諸大臣。引義不出。來頭 享班。有不得備員之慮。以此以彼。不可一味爭執。卽速停啓。○大司諫趙城鎭。司諫兪彥脩。獻納李師濂。正言金載翼等啓言。李魯春之罪。可勝誅哉。當此彝倫斁絕。隄防隳壞。死黨讎國之徒。換面接踵之時。固宜窮覈指使。鉤得眞贜。鋤治遏絕然後。禍本可以永援。國是可以底定。請亟寢李魯春島配之命。設鞫嚴問。期於得情。敎以。筵敎不啻縷縷。而爾等以今已傳啓。爲持難之端。此則抑或爲說。然則一二日之差退。別無所係。此後詣臺。更勿爭執。○承旨金尙集啓言。大司憲李聖圭。傳啓未了。徑陳所懷。請推考。從之。又啓言。登筵傳啓。事體甚重。入侍諸臺。所當各持笏記。而執義朴廣源。笏記初不持入。擧措顚錯。請推考。敎以。生疏勿推。又啓言。大司諫趙城鎭。旣陳所懷。不待批旨。徑先退去。請推考。敎以。勿推。○校理曺允大啓言。大司憲李聖圭。纔畢合啓。未傳府啓。遽以新所懷仰達。請罷職。敎以。過矣。推考。又啓言。憲長退待之後。亞憲當繼爲傳啓。而執義朴廣源。謂以不持笏記。無端闕啓。奏對之際。擧措顚錯。請削職。敎以。初欲以生疏寬恕。爾言是矣。依爲之。又啓言。掌令朴長卨。亦以不持笏記仰達。其闕啓之失。彼此一也。請削職。敎以。笏記之不爲持入。似因府吏錯引散齋日詣臺時。只傳合啓之例也。新入臺地。無怪其如是生疏。擧措之顚錯。與亞憲不同。削職則過矣。亦不可全然無警。遞差。又啓言。憲府兩臺。俱以不持笏記。或削或遞。則其餘憲臺。固當繼傳府啓。而亦謂笏記之不持。無端闕啓。請掌令李庚運。持平韓用龜。亦削職。敎以。生疏則一也。彼批業已依啓。不必更論矣。○掌令李庚運持平韓用龜避嫌。敎以。勢難例批。依啓。
정조 10년 · 강
再政。吏曹參判李秉模參議趙鼎鎭進。
정조 10년 · 목
以曺允大爲執義。李鼎運李性吾爲掌令。
정조 10년 · 강
以趙雲紀爲持平。前望也。
정조 10년 · 강
命玉堂牌招啓辭勿施。
정조 10년 · 목
政院啓請。玉堂牌招推移入直。敎曰。許多無故玉堂。循次持被。又値深夜。何必牌招爲哉。當該承旨推考。此啓辭勿施。申飭本館。卽令推移入直。
정조 10년 · 강
大司憲尹承烈上疏。賜批。
정조 10년 · 목
疏略曰。臣於府啓中尹得孚事。有難便之端。前已自引。到今處義。宜無異同。伏乞鐫削臣職。噫嘻。今番治獄。何其稽忽疏漏。至此之甚耶。分等之敎。雖出好生之德。按獄之地。初不覆難。忙急擧行。體國之意。果安在哉。日前處分。仰認其出於警責。而其在洩公憤之道。不可以免相而止。伏願亟允三司之請。至若載質等凶謀同參。不啻狼藉。 德夏物故之後。盤覈之道。專在此類。臣謂卽令王府。更爲嚴訊。期於得情。宋迪中則前後負犯。萬萬叵測。龍範就捕之前。不可遽爾酌處。亦願亟允臺請。以重獄體焉。批以。所陳悉諭諸批。本職已許遞矣。
정조 10년 · 강
副校理沈晉賢上疏。賜批。
정조 10년 · 목
疏略曰。噫。連年逆變。甚事不有。而豈如今番獄情之兇獰者也。眞贓畢露。而凶賊咋舌。根柢未究。此誠按獄諸臣疏緩之罪也。譴罷之典。旣施於禁堂。合辭之論。至及於委官。則伊時問郞。獨可免不善盤詰之罪乎。司直論勘。雖諉卑列而不數。合啓停連。決難抗顏而參論。伏乞亟收臣職名。以安微分。臣雖不以見職自居。而亦當廁法從之末矣。目見可駭可異之擧。而猶復泯默焉已乎。夫兩司聯箚。論斥大僚。此朝廷之大議論也。焉有爲臺臣而就質箚本於大僚之例乎。向於鞫坐將罷之際。兩司長官。以聯箚草本。出示大僚。以質勘律之輕重。噫。此何擧也。其將曰可則可。曰否則否耶。將論其人。而與其人相議。巳是臺閣之羞恥。今斥大臣而就大臣求質。此誠淸朝之變怪。大臣之求見與論。未爲得當。臣實惜之。臺臣之壞損體貌。殆無餘地。傍觀掩笑。有識竊嗤。此等臺閣。適足爲搢紳之羞而已。將焉用哉。臣謂前大司憲吳載純。前大司諫鄭存中。幷施刊改之典。斷不可已。批以。爾旣目擊駭擧。如是執論。殊極嘉尙。向來聯箚。意謂出自己意。參以公憤。不料其暑經於稠廣之中。其爲貽羞臺閣。有關後弊。莫有甚於此。刊改容或過矣。前大司憲吳載純。前大司諫鄭存中。幷施削職之典。以尊朝綱。
정조 10년 · 강
吏曹判書金魯鎭疏陳病狀辭職。賜例批。
정조 10년 · 강
命全羅右水使狀啓。還下送。
정조 10년 · 목
該水使鄭觀采。以漂人衣袴分給啓。敎曰。觀此狀辭。結語。語不成說。戛戛難解。渠之人事。與漂來鴂舌之徒。可謂莫上莫下。何責譯官之不善問情。況地方官罷黜。亦無從施之擧。狀本中。以前郡守書之節節妄錯。此狀啓休紙還下送。仍以嚴飭。似此未瑩之水使。俾勿貽羞外閫之意。本道監司處下諭。
정조 10년 · 강
以李在協爲判義禁。洪良浩爲大司憲。洪聖淵爲持平。前望也。
정조 10년 · 강
刊削正言閔師宣職。
정조 10년 · 목
司諫兪彥修啓言。昨日諸臺齊詣。則正言閔師宣。署單宜卽書送。而故爲遲留。意未署經。論其情跡。過當大論之日。顯有巧避之意。如此餙態之人。不可置之於臺閣之列。請施刊削之典。從之。○敎曰。司諫兪彥修。詣臺之後。不待諸臺去來。無端出去。寧有如許事體。推考。持平趙雲紀許遞。合啓不停不連。以致朝象之泮渙。不可一任其遷就。行公臺諫竝卽牌招。承旨往傳此意。○三司合啓。前左議政洪樂性事停啓。
정조 10년 · 강
飭廟堂。朝參日百官所懷。從速回啓。
정조 10년 · 목
敎曰。朝參日百官所懷。尙多未及回啓者。前有司堂上還差。使之自明日次次回啓。一員未差之代。待大臣造朝。草記差下事。一體分付有司堂上處。
정조 10년 · 목
敎曰。今聞入侍承宣言。昨日此承旨入侍命下之後。司謁口傳之際。不言該房與座次。單擧姓名傳之云。承宣之請罪。可謂得體。登筵之時。自上亦不以姓名呼之。於承宣不但爲然。以至翰注兼春秋。亦莫不然。幺麼司謁。焉敢如是無嚴。當該司謁爲先汰去。令攸司從重科治。以懲此輩頑悍之習。○別監金永昌犯夜。二所巡廳執捉以啓。敎曰。近來申飭之下。如是犯科。萬萬痛駭。各別嚴棍。仍令掖庭署除名。萬一歇杖。當該巡將。當廉問決棍矣。
정조 10년 · 강
召見回榜進士尹光紹于誠正閣。
정조 10년 · 목
敎曰。今見丙午司馬回榜。行副司直尹光紹。年至八十。筯力尙旺。召見之後。豈可無職還鄕。令該曹實職口傅擬入。
정조 10년 · 강
命戶曹判書趙㻐縣道疏本。還下送。
정조 10년 · 목
敎曰。問啓有命。而不卽進身對奏。從縣道陳疏。揆以事體。殊涉未安。問啓之姑不催促。蓋欲且得合啓之出場。一以寓禮使之義。一以示容旋之道。朝家於此重臣。曲念極矣。至於問啓前賜批。不但有關朝體。徑先陳疏。且違格式。此上疏與狀本還下送。行戶曹判書趙㻐從重推考。循例封上。循例捧入。俱難免不察之責。京畿監司徐有防。同副承旨李敬一。亦爲推考。
정조 10년 · 강
設別試講。一所試官金履素申大升李鎭恒洪秉纘洪明浩鄭大容韓商新。監試官曺允大李帥濂。二所試官李在協趙時偉沈豊之柳誼尹尙東徐美修韓光植。監試官李鼎運金載翼。
정조 10년 · 목
敎曰。自上至今酬應公事。而試官則皆便睡乎。榜目何不陸續書入乎。兩所試官推考。若已停講。切勿還設。使儒生以致深夜等待。此意亦令知委。○一所講經入格二十四人。二所講經入格十五人。
정조 10년 · 강
定蓼島灰阜內苑田經界。
정조 10년 · 목
漢城府啓言。因內苑內官手本。蓼島灰阜兩處。發遣郎廳打量。則灰阜。與癸未打量。別無相左。蓼島。南濱大江。年年浦落。廣頭之減。勢所必至。而島內民田。則不入於內苑之地者。明白無疑。故依判付辭敎。一從今番尺量。定四標以給。
정조 10년 · 강
吏曹參判李秉模疏陳情勢。大司成閔鍾顯疏陳解由未出。兵曹參議趙興鎭疏陳母病。竝賜例批。
정조 10년 · 강
御春塘臺。行瑞葱臺試射。
정조 10년 · 목
具戎服陞座。命兵曹判書徐有隣。訓鍊大將具善復入侍帳殿。小開門吹打訖。先試柳葉箭。次試騎蒭。次試馬上才。又命再楓亭中日廳分所試取。宣傳官尹頤東。以不善擧行。決棍三度。馬上捧持車啓完。柳葉箭貫一中邊四中。步下捧持金泰漢。貫一中邊二中。駕前別抄金頤暎朴昌彬。武藝別監河一淸吳文周趙命祥陸致謙。別隊馬兵石文起。步下捧持裴聖鎭。騎蒭三中。別技軍金道燁鳥銃貫三中。竝直赴殿試。壯勇衛呂從周柳葉箭貫一中邊二中。駕後禁軍金虎臣騎蒭三中。竝加資。駕前別抄金志淳。駕後禁軍魚夏淵高廷老。別隊馬兵鄭觀得。柳葉箭貫一中邊二中。竝邊將除授。其餘以馬帖弓箭竹木布。施賞有差。司僕僉正洪義榮。頒賞時不爲待令。敎曰。幺麼郞官。無端不參。親臨頒賞。有此苟歎之擧。所爲極爲駭然。不可記過而止。司僕僉正洪義榮爲先汰去。令該府拿問嚴處。今日內捧口招以聞。○義禁府。以洪義榮原情啓。敎曰。觀此所供。旣曰未知未出肅。然則小報之不得見。罪不在於渠。汰去特爲分揀。仍爲付過放送。使之當日供職。如渠蔭官。又或逡巡。寧有如許紀綱。當痛繩以懲頑蔭不畏法之習。此意竝嚴飭分付。
정조 10년 · 강
親考抄啓文臣課試試券。
정조 10년 · 목
課試題。農人告余以春及賦。前校理洪義浩。副司正李儒修。司僕寺正金熙朝。俱三上比較。御題留取閒漢在山裏賦。李儒修金熙朝俱二下。再次比較。御題魚畏龍顏上釣遲賦。李儒修次上一居首。
정조 10년 · 강
飭戶曹判書趙㻐。咸鏡監司鄭民始。尙衣提調趙時俊。監印堂上尹蓍東上來。
정조 10년 · 목
敎曰。問啓無異緘答與爰辭。則對奏之前。徑陳辭疏。事未前有。大關朝綱。猶屬生疏之科。只施問備簿警。而今則臺啓已收殺。尤無嫌引之端。行戶曹判書趙㻐。嚴飭上來。斯速問啓。除拜之後。尙不出肅。且有不多日內辭朝之命。幸行當前。本院擧行浩繁。二提擧詣 陵所。他無主管之人。印役將始。尙未會同。咸鏡監司鄭民始申飭上來。使之當日謝恩。尙衣提調趙時俊。監印堂上尹蓍東。亦爲催促上來。待上來。竝卽牌招察任。
정조 10년 · 강
遣承旨。敦諭領議政鄭存謙。
정조 10년 · 목
敎曰。卿之重卜。亦幾日矣。目今揆地一空。廟務多滯。此豈卿養閒之時。而況日昨敦諭及批旨。罄予至意。卿之一向藐藐。尙不造朝。果何所執。今則臺啓旣收殺矣。在前左揆。亦無可引之義。況卿乎。賓對久曠。 陵幸已迫。更勿控辭。卽起視事。以副予日夕之望。同副承旨李敬一啓言。敦諭于領議政鄭存謙。則以爲。自來必辭之義。從前債誤之罪。謹當略入文字。仰請處分。而恩諭之下。末由祗承云矣。
정조 10년 · 강
命尹光紹姜杭。實職擬入。
정조 10년 · 목
慶尙監司。以前同知姜杭不得上來啓聞。敎曰。意謂上來。擬待登筵時。特授實職。觀此狀聞。年過大耋。無以强力登程云。似此稀罕之事。豈可無別般示意之擧。知敦寧知義禁。今適有窠。尹光紹實職。昨亦下敎。與前同知姜杭。竝令該曹。口傅擬入。
정조 10년 · 강
以尹光紹爲知敦寧。姜杭爲知義禁。口傳陞資也。
정조 10년 · 강
命査官拿處人。傡改差。
정조 10년 · 목
敎曰。査官旣有重勘之命。有難遲待其拿處。當該守令竝改差。今日政各別擇差。春務方殷。催促赴任。
정조 10년 · 강
有政。吏曹參判李秉模。參議趙鼎鎭。兵曹判書徐有隣進。
정조 10년 · 목
以曺遠振爲承旨。申馥爲校理。李翼晉爲副修撰。洪義浩爲文學。洪樂性爲領敦寧。李宜耆爲全州判官。李義逸爲高山縣監。鄭若淳爲茂朱府使。金基厚爲載寧郡守。○京畿廣州府。同知朱洽吳海淸李顯恭李俊載金壽福崔宗碩金武應金振鎬廉時位洪漢宅李廷淑金時萬李命起。嘉善咸斗辰尹興商。僉知鄭成龍李聖源趙成建林瑢金萬興廬鳳立尹好齊韓廷藎金萬鎰具萬杓金成彩姜碩厚等二十七人。良人金世文等二十一人。幼學李斗天等二人。利川府。資憲李松明。同知李秉倫池世望。嘉義李三芳。嘉善金聖九金聖三朴海明李漢成丁器弘尹時雄徐必順朴日才金俊贊金守奉。折衝崔昌碩金振慶。通政崔厚培李世己全明俊金福壽梁八鳳兪贊興等二十二人。幼學金時興等二人。豐德府。前縣監張爾良。同知李徵東尹台寬金慶福。嘉善李萬敎。前萬戶崔璿。僉知裴中鉉。折衝魯甘孫李時晩田盛稷。司果李尙夔等十一人。業武文尙萬等三人。陽城縣。嘉善李廷老。通政金理周等二人。業武李大岳等五人。良人金夏九。江華府。同知趙演濟尹明佐李碩大。前別將趙昌輝。資憲方時文李成俊李永辰。折衝黃龜瑞等八人。竝老職加資下批。
정조 10년 · 강
降安州牧爲安北縣。順天府爲順天縣。
정조 10년 · 목
吏曹啓言。謀逆同參罪人漢敬。胎生於平安道安州牧。泰守胎生於全羅道順天府古突山云。請安州牧使降爲安北縣監。順天府使降爲縣監。允之。
정조 10년 · 강
配刑曹罪人東方昱于定州牧。
정조 10년 · 목
刑曹啓言。北營移來罪人東方昱。依傳敎該邑定州牧爲奴定配。敎曰。前旣放逐本鄕。而渠敢潛逃。來接京中。今番又復逃躱上來。地方官難免重勘。以此嚴飭。
정조 10년 · 강
判府事徐命善上疏。賜批。
정조 10년 · 목
疏略曰。委官之合辭已停。禁堂之嚴譴已敍。而臣獨終始妟然。未蒙一伸。如臣無狀。雖不足責之以廉防。其奈重有傷於淸朝之刑政何哉。且臣於沈晉賢疏。有萬萬慚悚者。蓋今番鞫獄疏漏。莫非臣等之罪。臣每對參坐諸臣。輒歎三司之寂寥。及其將罷之日。適逢諫長。聞有聯箚之議。不覺聳聽。索覽其草。非敢爲乞憐免罪之計。只幸公議稍張。不暇以己事爲嫌。臣雖出於信心。人言謂之貽羞。出示之兩臺。旣請刊改之典。則求見之大臣。宜被與受之律。舊罪自如。新罪又發。伏乞亟命有司。將臣罪狀。嚴加勘定。批以。合啓旣停之後。義不當更事。控免。疏末云云。所失在彼。於卿等何有。卿須安心勿辭。仍參再明日旗軍洗馬。
정조 10년 · 강
咸鏡監司鄭民始上疏。賜批。
정조 10년 · 목
疏略曰。臣自在宮僚。偏蒙不世之恩。每誦古人義則君臣。恩猶父子之言。未嘗不感激忘死。而其自勉藉手者。不過嚴忠逆明義理也。夫何丙丁以來。凶逆踵起。至於再昨年逆夏逆明而極矣。無狀賤臣。不忠不誠。主有辱而不能死。國有賊而不能討。今番凶書。又是諸賊之換面迭出。祗恨不早溘死。屢覩此不忍聞不忍見之凶言。乃於設鞫之初。遽叨獄官之命。而才不逮誠。慮未周事。中間階梯。至死抵賴。末梢究竟。止此裔流。前後司直之論。可謂太恕。薄勘旋敍。寵命遽加。私心悚惕。有不可言。至於北路之當頒良牧。菲才之不堪重任。不暇覼縷。伏乞亟遞臣藩屛之職。仍治臣罪。批以。所執每以爲過矣。豈必至登章牘。卿其勿辭。卽日肅命。
정조 10년 · 강
詣　璿源殿。展拜。仍詣　景慕宮。省器省牲。
정조 10년 · 목
具冀善冠袞龍袍。詣　眞殿展拜訖。乘輿出萬安門。至明政門降輿。乘輦出弘化門。由館峴。至泮橋。儒生等祗迎。命駐輦。召昨日入格儒生。各問居住姓名。誦奏入格試券。 尙州幼學全始玉。以其先祖克恒死難事。有仰奏。命同成均徐有隣。査實覆奏。命大司成李秉模。以再明日當設春到記。從自願。或講或製或兼赴講製之意。曉諭諸生。仍詣　宮門外降輦。乘輿入齋室。改具冕服。詣版位展拜。行省器禮。還入齋室。改具遠遊冠絳紗袍。詣省牲位省牲。命侍臣以上。還宮時。仍以朝服隨駕。召見領府事金尙喆于駕前。乘輿出宮門降輿。乘輦至明政門降輦。乘輿由貳極門。還內。
정조 10년 · 목
執義李濟萬啓言。引嫌而退。當啓不啓。至被論斥。揆以臺體。勢難仍在。請掌令韓晩裕遞差。批以旣有待處分之敎。則臺體雖嚴。與君命角勝。豈可一直連啓乎。爾之處置。置之落科。可謂太不識道理。勿遞可也。
정조 10년 · 강
以李鼎揆李復永爲承旨。 前望也。
정조 10년 · 강
命回榜人徐挺文子。邊將待窠調用。
정조 10년 · 강
遣承旨詣受 香所。奉審摘奸。